VAHTI hyvät käytännöt -tukimateriaali

29.5.2023

**Tietosuojaliite**

Sisällysluettelo

[1. Yleistä 3](#_Toc135988219)

[2. Osapuolten roolit henkilötietojen käsittelyssä 3](#_Toc135988220)

[3. Toimittajan yleiset velvollisuudet 3](#_Toc135988221)

[4. Tilaajan ohjeet 4](#_Toc135988222)

[5. Alihankkijat, jotka käsittelevät henkilötietoja 4](#_Toc135988223)

[6. Henkilötietojen käsittelyn sijainti 5](#_Toc135988224)

[7. Henkilöstöä koskevat vaatimukset 5](#_Toc135988225)

[8. Tietoturvaloukkaukset 5](#_Toc135988226)

[9. Henkilötietojen käsittelyn päättyminen 6](#_Toc135988227)

[Liitteet 6](#_Toc135988228)

*[Ohje]:*

*Tämä tietosuojaliite on tarkoitettu malliasiakirjaksi hankintoihin, joissa Toimittaja tulee käsittelemään Tilaajan henkilötietoja Tilaajan lukuun.*

*Tietosuojaliite on tehty yhteistyössä tiedonhallintalautakunnan alaisen tietoturvallisuusjaoston, Hanselin ja Valtorin kanssa ja kuuluu osana Suositukseen hankintojen tietoturvallisuudesta ja siihen liittyvistä liitteistä, jotka ovat saatavilla tiedonhallintalautakunnan sivuilla.*

***Huomioi alla olevat asiat:***

* ***Dokumentissa on kohtia, jotka pitää muokata kyseiseen hankintaan sopivaksi – tätä dokumenttia ei siis voi sellaisenaan laittaa tarjouspyynnön liitteeksi. Poista tämä ohjesivu varsinaisesta tarjouspyynnöstä.***
* *Jos et käytä JIT:n yleisiä ehtoja, käytä sopimuksessa seuraavaa ehtoa: ”Jos sopijapuoli on maksanut rekisteröidylle korvauksen tietosuojalainsäädännön rikkomisen johdosta aiheutuneesta vahingosta, on tällä sopijapuolella oikeus sovittujen vastuunrajoitusten rajoittamatta periä samaan tietojenkäsittelyyn osallistuneelta toiselta sopijapuolelta tämän vahingonkorvausvastuuta vastaava osuus rekisteröidylle maksetusta korvauksesta. Sopijapuolen vastuu rekisteröidylle aiheutuneesta vahingosta määräytyy EU:n yleisen tietosuoja-asetuksen 82 artiklan 4 kohdan tai muussa tietosuojalain-säädännössä olevan vastaavan määräyksen mukaan."*
* *Tarkista, että pääsopimuksessa tai yleisissä ehdoissa oleva tarkastusoikeus kattaa myös tietosuojatarkastuksen, esim.: "Toimittaja sallii tilaajan tai sen valtuuttaman auditoijan suorittamat tarkastukset sekä osallistuu niihin."*
* *Kohdat 1.2, 3.5, 3.6 ja 9.2: Mieti, miten rakennat tietoturva- ja tietosuojatyön hinnoittelun.*
* *Kohta 3.1 Tarkenna tarvittaessa organisaatiotasi koskeva lainsäädäntö.*
* *Kohta 5.2: Tarkista, että pääsopimuksessa tai yleisissä ehdoissa on alihankkijan muutoksista vaatimukset täyttävä hyväksymisehto ja oikeus vastustaa uutta alihankkijaa.*
* *Kohta 6.2: Huomaa, että päätös siitä, saako tietoja siirtää ETA-alueen ulkopuolelle, on tehtävä ennen tarjouspyynnön lähettämistä, jotta sopimusehdot saadaan oikein jo tarjouspyyntöön. Huomioi tämä erityisesti hankkiessasi pilvipalveluita. Jos tietoja ei siirretä ETA-alueen ulkopuolelle, poista kohta 6.2. Mikäli siirtoon käytetään komission mallisopimuslausekkeita tai muita henkilötietojen siirtoperusteita, täsmennä ne käsittelytoimien kuvaukseen, mukaan lukien mikä on siirtoperuste. Tarkista, onko turvallisuusliitteessä käsittelymaana Suomi.*
* *Jos käsittelyyn liittyy erityisiin henkilötietoryhmiin kuuluvia tietoja, tulee varmistaa, että hankintaehtotyökalun esiehdoissa on valittu kohdassa Henkilötiedot hankinnan kohteessa vaihtoehto "Erityisiin henkilötietoryhmiin kuuluvia tietoja".*

# Yleistä

* 1. Tämä sopimusliite ”Tietosuojaliite” on osa \_\_\_\_\_\_\_\_\_ sopimusta (Dnro \_\_\_\_\_\_\_\_\_\_), jäljempänä ”Sopimus”, jonka Tilaaja on tehnyt Toimittajan kanssa.
	2. Tässä sopimusliitteessä määritellään Tilaajaa ja Toimittajaa sitovasti ne henkilötietojen käsittelyä koskevat sopimusehdot sekä rekisterinpitäjän ja käsittelijän velvollisuudet ja oikeudet, joiden mukaisesti Toimittaja käsittelee Tilaajan henkilötietoja Tilaajan puolesta.
	3. Käsittelijän on pystyttävä osoittamaan, että se noudattaa näitä sopimusehtoja.
	4. Tässä liitteessä käytetään tietosuoja-asetuksessa määriteltyjä käsitteitä.

# Osapuolten roolit henkilötietojen käsittelyssä

* 1. Käsiteltäessä henkilötietoja Tilaaja on rekisterinpitäjä ja Toimittaja on henkilötietojen käsittelijä, ellei henkilötietojen käsittelyn tarkoituksesta muuta johdu. Tilaajan henkilötiedoilla tarkoitetaan näissä ehdoissa henkilötietoja, joista Tilaaja vastaa rekisterinpitäjänä.
	2. Henkilötietojen käsittelyn kohde, kesto, luonne ja tarkoitus sekä henkilötietojen tyypit ja rekisteröityjen ryhmät kuvataan liitteessä 1 ”Henkilötietojen käsittelytoimien kuvaus” ja/tai muussa Tilaajan kirjallisessa ohjeistuksessa. Toimittaja sitoutuu noudattamaan Sopimuksessa, henkilötietojen käsittelytoimien kuvauksessa ja ohjeistuksessa olevia ehtoja ja kuvauksia. Tilaaja vastaa ohjeistuksen ylläpidosta ja saatavuudesta.
	3. Jos kohdan 2.2 mukaista Henkilötietojen käsittelytoimien kuvausta ei ole tehty tai se on puutteellinen, Tilaaja ja Toimittaja laativat kyseisen liitteen yhteistyössä ennen henkilötietojen käsittelyn aloittamista.

# Toimittajan yleiset velvollisuudet

* 1. Toimittaja käsittelee henkilötietoja lainsäädännön, Sopimuksen ja Tilaajan antamien ohjeiden mukaisesti.
	2. Toimittaja toteuttaa asianmukaiset tekniset ja organisatoriset toimenpiteet, joilla se varmistaa, että Tilaajan henkilötietojen käsittely tapahtuu sopimuksen vaatimusten ja sovittujen käytäntöjen mukaisesti. Toimenpiteiden tarkoituksena on varmistaa henkilötietojen lainmukainen käsittely sekä käsittelyjärjestelmien ja palveluiden luottamuksellisuus, eheys, saatavuus ja vikasietoisuus.
	3. Toimittaja ei käsittele eikä muulla tavoin hyödynnä sopimuksen perusteella käsittelemiään henkilötietoja muutoin kuin Sopimuksen mukaisessa tarkoituksessa ja laajuudessa.
	4. Toimittaja nimeää tietosuojavastaavan tai tietosuojasta vastaavan yhteyshenkilön Tilaajan henkilötietoihin liittyviä yhteydenottoja varten. Toimittaja ilmoittaa kirjallisesti tietosuojavastaavan tai yhteyshenkilön yhteystiedot Tilaajalle.
	5. Toimittaja saattaa Tilaajan saataville tämän pyynnöstä kaikki tiedot, jotka Tilaaja tarvitsee rekisterinpitäjälle ja Toimittajalle säädettyjen velvollisuuksien noudattamisen osoittamista varten, ja osallistuu pyydettäessä sovitulla tavalla Tilaajan vastuulla olevien kuvausten ja muiden dokumenttien, kuten vaikutustenarvioinnin, laatimiseen ja ylläpitämiseen sekä tietosuoja-asetuksen mukaisen ennakkokuulemisen suorittamiseen.
	6. Toimittaja ilmoittaa Tilaajalle viipymättä kaikista rekisteröityjen pyynnöistä, jotka koskevat rekisteröidyn oikeuksien käyttämistä. Toimittaja ei itse vastaa näihin pyyntöihin. Toimittaja avustaa Tilaajaa, jotta Tilaaja pystyy täyttämään velvollisuutensa vastata näihin pyyntöihin. Pyynnöt voivat edellyttää Toimittajalta esimerkiksi avustamista rekisteröidylle tiedottamisessa ja viestinnässä, rekisteröidyn pääsyoikeuden toteuttamisessa, henkilötietojen oikaisemisessa tai poistamisessa, käsittelyn rajoittamisen toteuttamisessa tai rekisteröidyn omien henkilötietojen siirtämisessä järjestelmästä toiseen.

# Tilaajan ohjeet

* 1. Toimittaja noudattaa Tilaajan henkilötietojen käsittelyssä sopimuksessa ja näissä erityisehdoissa sovittuja ehtoja sekä Tilaajan kirjallisia ohjeita. Tilaaja vastaa ohjeiden ylläpidosta ja saatavuudesta. Toimittaja ilmoittaa ilman aiheetonta viivytystä Tilaajalle, jos Tilaajan antamat ohjeet ovat puutteellisia tai jos Toimittaja epäilee niitä lainvastaisiksi.
	2. Tilaajalla on oikeus muuttaa, täydentää ja päivittää Toimittajalle antamiaan henkilötietojen käsittelyä ja tietosuojaa koskevia ohjeita. Jos ohjeiden muutoksista aiheutuu sopimuksen mukaisiin palveluihin liittyviä muita kuin vähäisiä muutoksia, niiden vaikutuksesta sovitaan sopimuksen mukaisessa muutoshallintamenettelyssä.

# Alihankkijat, jotka käsittelevät henkilötietoja

* 1. Siltä osin kuin Toimittaja käyttää toiminnassaan alihankkijoita, jotka käsittelevät Tilaajan henkilötietoja, alihankintaan sovelletaan Sopimuksen lisäksi tässä sopimusliitteessä kuvattuja ehtoja. Alihankkijan käyttäminen edellyttää tilaajan ennakkoon kirjallisesti antamaa lupaa. Alihankkijat on listattu sopimuksen liitteessä X.
	2. Toimittaja tekee alihankkijan kanssa kirjallisen sopimuksen, jossa se sitouttaa käyttämänsä alihankkijat noudattamaan omalta osaltaan sopimuksessa Toimittajalle asetettuja velvoitteita sekä Tilaajan antamia kulloinkin voimassa olevia henkilötietojen käsittelyyn liittyviä ohjeita. Toimittaja varmistaa, että sopimuksen mukainen Tilaajan tarkastusoikeus ulottuu myös alihankkijaan.
	3. Toimittaja vastaa käyttämänsä alihankkijan osuudesta kuin omastaan. Toimittaja vastaa siitä, että alihankkija noudattaa omalta osaltaan henkilötietojen käsittelijälle asetettuja velvoitteita. Jos Tilaaja perustellusti katsoo, että Toimittajan alihankkija ei täytä tietosuojavelvoitteitaan, Tilaajalla on oikeus vaatia Toimittajaa vaihtamaan alihankkijaa.
	4. Henkilötietojen käsittelyyn osallistuvan alihankkijan muutoksesta on ilmoitettava Tilaajalle etukäteen. Ilmoituksessa tulee kuvata, miten alihankkija käsittelee Tilaajan henkilötietoja tietosuojalainsäädännön mukaisesti. Tilaajalla on oikeus perustellusta syystä vastustaa ehdotettua alihankkijaa.

# Henkilötietojen käsittelyn sijainti

* 1. Toimittajalla on oikeus käsitellä Tilaajan henkilötietoja Euroopan talousalueella (ETA). Se, mitä sopimuksessa ja näissä ehdoissa sovitaan henkilötietojen käsittelystä, koskee myös pääsyn mahdollistamista Tilaajan henkilötietoihin esimerkiksi hallinta- ja valvontayhteyden välityksellä. [Sopimuksessa on voitu määritellä suppeampi alue.]
	2. [Toimittaja käsittelee Tilaajan henkilötietoja ETA-alueen ulkopuolella seuraavissa maissa: xx, xx. Toimittaja laatii käsittelystä henkilötietojen siirtoa koskevan vaikutustenarvioinnin (transfer impact assessment, TIA), jos EU komissio ei ole tehnyt kyseistä kolmatta maata koskevaa tietosuojan riittävyyspäätöstä. Siirtoja koskeva vaikutustenarviointi tulee päivittää merkittävien muutosten yhteydessä. Toimittaja hyväksyttää siirron vaikutustenarvioinnin ja siirtoperusteen rekisterinpitäjällä.]

# Henkilöstöä koskevat vaatimukset

* 1. Toimittaja varmistaa, että jokainen sen alaisuudessa toimiva henkilö, jolla on pääsy Tilaajan henkilötietoihin, on tietoinen henkilötietojen käsittelyyn liittyvistä velvoitteistaan ja käsittelee niitä ainoastaan sopimuksen, näiden erityisehtojen ja Tilaajan ohjeiden mukaisesti.
	2. Toimittaja antaa henkilöstöllensä pääsyn Tilaajan henkilötietoihin vain siinä määrin kuin se on ehdottoman välttämätöntä sopimuksen täytäntöönpanoa, hallinnointia ja seurantaa varten. Toimittaja varmistaa, että henkilöt, joilla on oikeus käsitellä henkilötietoja, ovat sitoutuneet noudattamaan sopimuksessa sovittua salassapitovelvollisuutta tai heitä koskee muu asianmukainen lakisääteinen salassapitovelvollisuus.

# Tietoturvaloukkaukset

* 1. Toimittajan on ilmoitettava Tilaajalle kirjallisesti tietoonsa tulleesta henkilötietojen tietoturvaloukkauksesta ilman aiheetonta viivytystä. Lisäksi Toimittaja sitoutuu ilmoittamaan Tilaajalle ilman aiheetonta viivytystä muista palvelun häiriö- tai ongelmatilanteista, joilla voi olla vaikutuksia rekisteröityjen asemaan ja oikeuksiin.
	2. Toimittajan on annettava Tilaajalle vähintään seuraavat tiedot tietoturvaloukkauksesta:
1. tapahtuneen tietoturvaloukkauksen kuvaus, mukaan lukien asianomaisten rekisteröityjen ryhmät ja arvioidut lukumäärät sekä henkilötietotyyppien ryhmät ja arvioidut lukumäärät sillä tarkkuudella kuin nämä ovat tiedossa;
2. tietosuojavastaavan tai muun vastuuhenkilön nimi ja yhteystiedot, jolta voi saada asiassa lisätietoja;
3. kuvaus tietoturvaloukkauksen todennäköisistä seurauksista; ja
4. kuvaus toimenpiteistä, joita Toimittaja ehdottaa tai joita se on jo toteuttanut tietoturvaloukkauksen johdosta, ja tarvittaessa toimenpiteet mahdollisten haittavaikutusten lieventämiseksi.
	1. Alkuperäistä ilmoitusta tulee täydentää ilman aiheetonta viivästystä, mikäli Toimittaja saa tehdyn ilmoituksen jälkeen lisätietoja tietoturvaloukkauksesta.
	2. Henkilötietojen tietoturvaloukkauksen havaittuaan Toimittaja ryhtyy viipymättä riittäviin ja kohtuullisiin toimenpiteisiin tietoturvaloukkauksen poistamiseksi ja sen vaikutusten rajoittamiseksi ja korjaamiseksi.

# Henkilötietojen käsittelyn päättyminen

* 1. Sopimuksen voimassaoloaikana Toimittaja ei saa poistaa Tilaajan lukuun käsittelemiään henkilötietoja ilman Tilaajan nimenomaista pyyntöä.
	2. Sopimuksen päätyttyä Toimittaja palauttaa henkilötiedot yleisesti käytössä olevassa muodossa tai tuhoaa ne siten, ettei henkilötietoja ole enää mahdollista palauttaa luettavaan muotoon. Tietoja ei saa poistaa, jos lainsäädännössä tai viranomaisen määräyksellä on edellytetty, että Toimittaja säilyttää henkilötiedot.

# Liitteet

Liite 1: Henkilötietojen käsittelytoimien kuvaus